Zagreb, 4. svibanj 2018.g.

**Z A P I S N I K**

sa **9. sjednice** Povjerenstva za odlučivanje o sukobu interesa održane dana 4. svibnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 8. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-186/16, dužnosnik MIROSLAV ŠEPAROVIĆ, predsjednik Ustavnog suda, i dr.,** izlaže predmet te navodi da je zaprimljena anonimna prijava mogućeg sukoba interesa protiv dužnosnika Miroslava Šeparovića, predsjednika Ustavnog suda Republike Hrvatske, dužnosnice Snježane Bagić, sutkinje Ustavnog suda Republike Hrvatske i Mate Arlovića, suca Ustavnog suda Republike Hrvatske te osoba koje nisu dužnosnici u smislu ZSSI-a. Po navodima iz prijave prikupljeni su podaci i dokumentacije iz kojih ne proizlazi da su povodom odlučivanja o ustavnim tužbama podnositelja Croatia osiguranje d.d. te podnositelja Ive Sanadera postupali suprotno odredbama ZSSI-a, kao što nije utvrđeno da je u obnašanju dužnosti glavnog tajnika Vrhovnog suda Republike Hrvatske dužnosnik Zdravka Stojanović počinio povredu odredbi ZSSI-a u sudskim postupcima u kojima je stranka bilo trgovačko društvo Croatia osiguranje d.d.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-107/17, dužnosnik SINIŠA HAJDAŠ DONČIĆ, potpredsjednik Hrvatskog sabora, i dr.,** izlaže predmet te navodi da je zaprimljena anonimna prijava protiv dužnosnika Siniše Hajdaša Dončića, potpredsjednika Hrvatskog sabora, dužnosnika Ivana Hanžeka, gradonačelnika Grada Zaboka, dužnosnika Tomislava Končevskog, zastupnika u Hrvatskom saboru u razdoblju od 28. prosinca 2015. g. do 14. listopada 2016. g., i drugih fizičkih osoba koje se ne smatraju dužnosnicima niti obnašateljima dužnosti u smislu odredbi ZSSI-a. U odnosu na dužnosnika Sinišu Hajdaša Doničića u prijavi se navodi kako je, uz Krešimira Končevskog, brata dužnosnika Tomislava Končevskog, osnivač Krapinsko-zagorskog aerodroma d.o.o., za čije se održavanje koriste proračunska sredstva Grada Zaboka i Krapinsko-zagorske županije. U odnosu na dužnosnika Ivana Hanžeka, u prijavi se navode nenamjenska trošenja proračunskih sredstva u različite svrhe, ukazuje se na nesvrhovitost istih, osnivanje različitih trgovačkih društva u kojima udjele ima jedinca lokalne (regionalne) samouprave i svrhovitost njihova postojanja, te se ukazuje na radno mjesto člana obitelji, konkretno sina Ozrena Hanžeka, koji obavlja funkciju trenera u Košarkaškom klubu Zabok, te je zaposlen djelatnik trgovačkog društva C.I.A.K. d.o.o.

Izvršen je uvid u sudski registar Trgovačkog suda u Zagrebu, Registar udruga, kao i na službene internetske stranice Državnog izbornog povjerenstva i Košarkaškog kluba „Zabok“.

Izvjestiteljica predlaže da se donese odluka o nepokretanju postupka s obzirom da na temelju prikupljenih podataka i dokumentacije ne proizlazi da je došlo do moguće povrede odredbi ZSSI-a niti do moguće povrede načela postupanja imenovanih dužnosnika, dok druge navedene osobe u podnesenoj prijavi nisu dužnosnici niti obnašatelji dužnosti u smislu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno..

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-185/17, dužnosnik MIRKO JURČEVIĆ, zamjenik općinskog načelnika Općine Feričanci do 25. svibnja 2017.g.,** izlaže predmet te navodi da je zaprimljena neanonimna prijava u kojoj se u bitnome navodi da je dužnosnik u izvješću o imovinskom stanju prikazao manje prihode od onih koje je primio. U postupku su zatraženi podaci Općine Feričanci.

Izvjestiteljica predlaže da se donese odluka zbog moguće povrede članka 7. točke d) ZSSI-a, koja proizlazi iz primanja plaće za obnašanje dužnosti zamjenika općinskog načelnika i primitka uskrsnice u iznosu od 2.500,00 kn 3. travnja 2011.g., regresa u iznosu od 2.500,00 kn neto u 2011.g., božičnice u iznosu od 2.500,00 kn neto u 2011.g., regresa u iznosu od 2.500,00 kn 6. srpnja 2012.g., božičnice u iznosu od 1.000,00 kn neto u 2012.g., regresa u iznosu od 2.500,00 kn 13. lipnja 2013.g., regresa u iznosu od 2.500,00 kn 4. srpnja 2014.g. i uskrsnice u iznosu od 2.500,00 kn 3. travnja 2015.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-251/17, dužnosnik ANTE NAZOR, ravnatelj Hrvatskog memorijalno-dokumentacijskog centra Domovinskog rata**, izlaže predmet te navodi da je zaprimljena prijava u kojoj se ističe da je dužnosnik dana 21. svibnja 2016.g. kao ravnatelj Dokumentacijskog centra primio osobnu Godišnju nagradu Grada Zagreba za 2016.g. U prijavi se navodi da je nagradu mogla dobiti institucija, ali ne dužnosnik osobno. Zaprimljena je još jedna prijava u kojoj se navodi da dužnosnik koristi privatni automobil u službene svrhe 12 godina čime postupa suprotno propisima koji samo iznimno dopuštaju korištenje privatnog vozila za službene svrhe te da je nastali gubitak za Dokumentacijski centar moguće utvrditi uvidom u putne naloge. Nadalje se navodi da Dokumentacijski centar nema automobil u svojem vlasništvu te da navedena ustanova arhivsku građu čuva u vojarni Kerestinec, zbog čega plaća usluge najma vozila za dovoz ili odvoz arhivske građe. U odnosu na navode iz prijave pribavljeni su podaci i zatražena je dokumentacija.

Izvjestitelj predlaže da se u svezi nagrade donese odluka o pokretanju postupka zbog moguće povrede članka 11. ZSSI-a , a u svezi korištenja vozila odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-253/17, dužnosnik PAVO BARIŠIĆ, ministar znanosti i obrazovanja do 9. lipnja 2017.g.,** izlaže predmet te navodi da je zaprimljena neanonimna prijava protiv dužnosnika u kojoj se u bitnome navodi da dužnosnik nije pokrenuo zatražene postupke upravnog nadzora nad Sveučilištem u Zagrebu čime je direktno pogodovao rektoru Sveučilišta Damiru Borasu te se navode i određene okolnosti iz kojih bi proizlazila interesna povezanost.

Izvjestiteljica predlaže da se donese odluka o nepokretanju postupka jer iz sadržaja neanonimne prijave i prikupljenih podataka i dokumentacije nema saznanja koja upućuju na moguću povredu odredbi ZSSI-a ili načela djelovanja od strane dužnosnika Pave Barišića..

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-341/17, dužnosnik DAMIR RAIĆ, zamjenik gradonačelnika Grada Metkovića,** izlaže predmet te navodi da je zaprimljena prijava u kojoj se u bitnome navodi da je dužnosnik Damir Raić izabran na dužnost zamjenika gradonačelnika Grada Metkovića na lokalnim izborima održanima u svibnju 2017.g. te da su vrlo brzo nakon stupanja na dužnost razriješeni funkcije članovi Nadzornog odbora trgovačkog društva Metković razvoj d.o.o. te je potom na funkciju članice Nadzornog odbora navedenog trgovačkog društva imenovana Višnja Doko, za koju se navodi da je majka dužnosnikova bračnog druga. Nadalje se navodi da je dužnosnik dužan brinuti se za poslovanje trgovačkih društava u kojima udio u vlasništvu ima Grad Metković te da je ovlašten imenovati i predlagati direktore u istim trgovačkim društvima, dok prema Zakonu o trgovačkim društvima, nadzorni odbor trgovačkog društva nadzire poslovanje društva, može pregledavati poslovne knjige, dokumentaciju društva, blagajnu i vrijednosne papire, te bi imenovanjem majke svoje supruge dužnosnik imao još bolji i pregledniji uvid u način poslovanja trgovačkog društva, ali i određeni utjecaj na poslovanje.

Izvjestitelj predlaže da se donese odluka o nepokretanju postupka jer iz prikupljenih podataka i dokumentacije ne proizlazi da je dužnosnik u obnašanju navedene dužnosti odlučivao o imenovanju majke svoje supruge članicom Nadzornog odbora trgovačkog društva Metković razvoj d.o.o., kojem je jedini osnivač Grad Metković.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-398/17, dužnosnica DARIJA ĆERAN, zamjenica općinskog načelnika Općine Šodolovci do 24. svibnja 2017.g.**, izlaže predmet te navodi da je zaprimljena prijava u kojoj se u bitnom navodi da je dužnosnica u sukobu interesa jer je za vrijeme svog mandata zasnovala stalni radni odnos u Općini Šodolovci. Povodom navoda u prijavi pribavljeni su relevantni podaci i dokumentacija od Općine Šodolovci iz kojih ne proizlazi da je povodom stupanja u radni odnos u Jedinstveni upravni odjel Općine Šodolovci došlo do moguće povrede odredbi ZSSI-a.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-65/18, dužnosnik SLAVKO DOŠEN, općinski načelnik Općine Zrinski Topolovac do 7. lipnja 2017.g.,** izlaže predmet te navodi da je zaprimljen novinarski upit u kojem se navodi kako raspolažu saznanjima da je bivši općinski načelnik Općine Zrinski Topolovac, Slavko Došen, nakon mandata koji je istekao prošle godine u lipnju zaposlen u trgovačkom društvu LOGIČKA MATRICA d.o.o. S navedenim trgovačkim društvom Općina Zrinski Topolovac odradila je nekoliko poslova u vrijeme kada je Slavko Došen bio općinski načelnik, a radilo se o projektima vezanima uz mjeru 7.4.1.

Pribavljeni su relevantni podaci i dokumentacija.

Izvjestiteljica predlaže da se donese odluka o pokretanju postupka zbog moguće povrede članka 20. stavka 1. ZSSI-a, koja proizlazi iz stupanja navedenog dužnosnika u radni odnos u trgovačkom društvu LOGIČKA MATRICA d.o.o., prije proteka roka od jedne godine nakon prestanka obnašanja dužnosti, a koje trgovačko društvo je za vrijeme obnašanja mandata dužnosnika bilo u poslovnom odnosu s Općinom Zrinski Topolovac**.**

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **M-34/18, na zahtjev dužnosnice KRISTINE VLAIĆ BUBALO, zamjenice gradonačelnika Grada Skradina,** izlaže predmet te navodi da je dužnosnica podnijela zahtjev za davanjem mišljenja vezano za dopuštenost stupanja u poslovni odnos između Grada Skradina i obiteljskog poljoprivrednog gospodarstva čija je nositeljica majka dužnosnice.

Izvjestiteljica predlaže da se donese odluka da je dužnosnica postupila sukladno uputama sadržanim u Mišljenju Povjerenstva broj: 711-I-363-M-34/18-02-8 od 13. ožujka 2018.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-37/18, na zahtjev dužnosnika ANTE MARTINCA, općinskog načelnika Općine Sukošan,** izlaže predmet te navodi da dužnosnik traži mišljenje u vezi obveze podnošenja izvješća o imovinskom stanju povodom okolnosti da će mu na temelju ugovora o doživotnom uzdržavanju, sklopljenog između njega i njegovih roditelja, pripasti dio imovine. Temeljem tog ugovora trebao bi se uknjižiti u vlastovnicu zemljišnjih knjiga kao vlasnik, a roditelji u teretovnici sa zabilježbom o ugovoru o doživotnom uzdržavanju.

Izvjestiteljica predlaže da se donese mišljenje da je dužnosnik dužan podnijeti izvješće o imovinskom stanju povodom bitne promjene istekom godine u kojoj je promjena nastala, odnosno istekom godine u kojoj je primatelj uzdržavanja preminuo, budući da Zakon o obveznim odnosima propisuje kako davatelj uzdržavanja stječe imovinu primatelja uzdržavanja u trenutku smrti primatelja. Kod stjecanja nekretnina na temelju ugovora o dosmrtnom uzdržavanju, dužnosnik je dužan Povjerenstvu podnijeti izvješće o imovinskom stanju dužnosnika povodom bitne promjene istekom godine u kojoj, sukladno ugovoru o dosmrtnom uzdržavanju koji je sklopio, stekne nekretnine koje su predmet toga ugovora**.**

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **M-56/18, na zahtjev dužnosnika PREDRAGA RUKAVINE, zamjenika općinskog načelnika Općine Povljana,** izlaže predmet te navodi da dužnosnik traži mišljenje može li za vrijeme obnašanja navedene dužnosti bez primanja naknade obavljati funkciju vršitelja dužnosti direktora nedavno osnovanog trgovačkog društva čiji je osnivač Općina Povljana. Dužnosnik napominje da dužnost zamjenika općinskog načelnika obnaša profesionalno, zasnivanjem radnog odnosa.

Izvjestiteljica predlaže da se donese mišljenje da dužnosnik ne može, za vrijeme obnašanja dužnosti kao niti u razdoblju od 12 mjeseci od dana prestanka obnašanja iste obavljati funkciju vršitelja dužnosti direktora trgovačkog društva, bez obzira je li njegov osnivač Općina Povljana te neovisno o tome bi li primao naknadu za obavljanje iste funkcije.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-57/18, na zahtjev dužnosnice IVANE RADAŠ, zamjenice općinskog načelnika Općine Lišane Ostrovičke,** izlaže predmet te navodi da dužnosnica traži mišljenje Povjerenstva u svezi dodatne zarade za poslove čišćenja jednom tjedno, subotom, u trajanju od par sati.

Izvjestiteljica predlaže da se donese mišljenje da dužnosnica može sukladno članku 13. ZSSI-a uz, profesionalno obnašanje dužnosti povremeno i privremeno, tijekom ljeta, obavljati poslove čišćenja u trajanju od par sati tjedno.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,40 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**